Evaluarea FEAD la jumătatea perioadei a confirmat faptul că FEAD oferă în mare măsură asistența necesară celor mai defavorizate persoane. În medie, acesta a sprijinit 12,7 milioane de persoane pe an între 2014 și 2017. În ceea ce privește atenuarea sărăciei la nivel național, fondul este coerent și complementar cu fondurile UE și, nu în ultimul rând, cu FSE. FEAD are un efect pozitiv remarcabil în aproape fiecare stat membru, în special în ceea ce privește noile grupuri țintă și noile activități, precum și prin faptul că asigură o acoperire teritorială mai mare. Un efect semnificativ a fost creșterea capacității și profesionalizarea organizațiilor partenere. Cu toate acestea, există dovezi clare privind „suprareglementarea”, care conduce la exigențe excesive, precum cerința impusă de majoritatea statelor membre de a înregistra destinatarii finali. Lecțiile învățate includ necesitatea de a menține accentul pe cele mai defavorizate persoane, de a consolida în continuare sinergiile cu FSE și de a menține flexibilitatea implementării. Aceste aspecte au fost abordate în propunerea Comisiei privind FSE+.

În 2018, Comisia a adoptat o propunere ambițioasă de instituire a Fondului social european Plus (FSE+) pentru următoarea perioadă de programare, prin fuzionarea FEAD cu FSE și cu alte trei instrumente de finanțare. Propunerea este în curs de negociere cu colegiuitorii. Regulamentul FSE+, însoțit de o evaluare a impactului, urmărește să asigure că, în cadrul gestiunii partajate, resursele sunt concentrate asupra provocărilor-cheie, în special prin sprijinirea principiilor Pilonului european al drepturilor sociale și prin punerea în aplicare a recomandărilor semestrului european. Având în vedere provocările continue menționate anterior, regulamentul vizează să încurajeze incluziunea socială, utilizând o parte semnificativă din alocările naționale FSE+ (cel puțin 25 %), și să combată precaritatea materială prin stabilirea unui obiectiv de 4 % la nivelul UE și a unei alocări minime de 2 % per stat membru. Se va asigura astfel alocarea unui minim de resurse persoanelor care au cea mai mare nevoie de asistență; Comisia estimează că sprijinul va rămâne la același nivel cu cel de care dispune actualul FEAD. Regulamentul FSE+ răspunde, de asemenea, la solicitarea părților interesate de a menține cerințe mai puțin stricte pentru acest tip de asistență, precum și cerințe simplificate în ceea ce privește colectarea, monitorizarea și raportarea datelor.

Mai multe programe operaționale au fost modificate în 2017 și în 2018, ceea ce demonstrează că se poate îmbunătăți modul în care sunt concepute intervențiile sau modalități de implementare specifice, pentru a deveni mai eficiente. De cele mai multe ori, modificările au avut legătură cu modul în care sunt vizați destinatarii finali, cu criteriile de eligibilitate pentru destinatarii finali și/sau cu structura asistenței alimentare și materiale furnizate. Unele modificări ale OP au vizat utilizarea ratelor fixe, simplificând astfel administrarea fondului. Au fost făcute în mod frecvent și alte schimbări care nu au necesitat modificări formale, cum ar fi extinderea măsurilor auxiliare sau adaptarea acestora la nevoile emergente.

PO Tip de asistență Stat membru PO I Ajutor alimentar BE, BG, CY, EE, ES, FI, FR, HU, IT, LT, MT, PL, PT, SI (14) Asistență materială de bază AT (1) Ambele CZ, EL, HR, IE, LU, LV, SK (7) PO II Incluziune socială DE, DK, NL, SE (4)

Se estimează că 12,9 milioane de persoane au beneficiat de asistență FEAD în 2017, depășind media de 12,7 milioane de persoane pe an atinsă între 2014 și 2017. Dintre persoanele care au beneficiat de asistență în 2017, peste 12 milioane (95 %) au primit ajutor alimentar și aproximativ 580 000 (4,5 %) au primit asistență materială de bază, în timp ce 36 600 (0,3 %) au participat la programe de incluziune socială (PO II).

Cele patru state membre care au implementat programe de incluziune socială au acordat ajutoare unui număr de persoane cu 25 % mai mare decât în 2016. NL și SE au înregistrat de la un an la altul creșteri semnificative de 333 % și, respectiv, 117 %, adoptând diferite strategii pentru a-i implica pe destinatarii finali în activitățile de incluziune socială propuse (acestea sunt explicate în cele ce urmează). Toate cele patru state au îndeplinit sau au depășit majoritatea obiectivelor lor anuale.

Jumătate dintre statele membre au acordat ajutoare mai multor persoane decât în 2016, cu toate că a fost înregistrată o scădere generală a numărului total al destinatarilor finali de la 16 milioane în 2016 la 12,9 milioane în 2017, în principal din cauza neacordării ajutorului în RO în 2017. În 2016, RO a sprijinit 3,3 milioane de persoane, dar a trebuit să întrerupă acordarea ajutoarelor în 2017, după cum s-a explicat mai sus. Scăderea a fost parțial compensată de 13 state membre (AT, BE, BG, CZ, DE, DK, FR, IE, LU, LV, NL, PL și SE) care au sprijinit cu aproximativ 362 000 de destinatari finali mai mult decât în 2016. În plus, CY, HU, HR și PT au lansat acordarea de asistență în 2017, adăugând încă 340 000 de persoane la totalul atins. În plus, IE, care până în 2016 a furnizat doar asistență alimentară, a oferit în 2017 asistență materială de bază pentru aproximativ 5 000 de persoane.

Copiii au reprezentat 30 % din cele 12,9 milioane de persoane care au primit ajutor alimentar, asistență materială de bază sau asistență pentru incluziune socială în 2017. Acest lucru înseamnă că 4 milioane de copii au primit sprijin. La fel ca în anii precedenți, aproximativ jumătate dintre persoanele care au beneficiat de asistență au fost femei (6 milioane). 10 % au fost migranți, persoane de origine străină sau minorități (1,1 milioane de persoane). În plus, 8 % dintre destinatarii finali au fost persoane în vârstă de cel puțin 65 de ani (1 milion), 3 % au fost persoane cu handicap (433 000) și 3 % au fost persoane fără adăpost (370 000).

Numărul estimat de persoane fără adăpost care au primit asistență FEAD a crescut cu 71 % în 2017, ajungând la peste 370 000. Aproximativ două treimi din numărul suplimentar al persoanelor fără adăpost care au primit ajutor au fost în IT, care și-a extins programul de furnizare a meselor gata preparate pentru a ajunge la mai multe persoane. În BE și CZ a crescut, de asemenea, în mod semnificativ, numărul persoanelor fără adăpost cărora li s-au acordat ajutoare, în BE asistență alimentară, iar în CZ atât asistență alimentară, cât și asistență materială de bază. BG, IE, LV, SE și SK au raportat, de asemenea, creșteri în acest grup țintă, iar HR, HU și PT au început, în 2017, să le acorde asistență pentru prima dată utilizând fonduri FEAD.

PO I – Asistență alimentară

Majoritatea statelor membre au mărit cantitatea de alimente oferite, în ciuda unei scăderi globale a volumului total de alimente distribuite în 2017, care a scăzut cu 3 % în comparație cu 2016; acest lucru s-a datorat în principal faptului că RO nu a acordat asistență alimentară în 2017. 21 de state membre au acordat sprijin alimentar în 2017. Cinci state membre (ES, FR, PL, IT și BG) au furnizat 85 % din volumul total de alimente oferite în 2017 (a se vedea figura 2). Două treimi din ajutorul alimentar a constat în produse lactate și făină, pâine, cartofi și alte produse din amidon. Cele mai mari creșteri în ceea ce privește alimentele distribuite în 2017, exprimate în tone, s-au înregistrat în IT și BG, unde programul de ajutor alimentar a fost extins. Acestea au distribuit cu 24 000 și, respectiv, cu 19 000 de tone de alimente mai mult decât în 2016. În plus, datorită includerii de produse alimentare suplimentare și a organizațiilor partenere în program, IE a majorat cantitatea de alimente distribuite de patru ori în 2017 (o cantitate suplimentară de 623 de tone). Alte state membre, inclusiv BE, CY, CZ, HR, HU, LT, LV, PL, PT și SK, au mărit, de asemenea, cantitatea de alimente oferite.

Figura 2: Ajutorul alimentar furnizat în perioada 2014-2017 (mii de tone)

Sursă: Indicatorul comun de realizare FEAD (ID 11), 2014-2017

Majoritatea statelor membre care au acordat asistență alimentară au optat pentru distribuirea unui set de produse alimentare destinate consumului casnic, cel mai adesea sub forma unuia sau a mai multor tipuri de pachete de produse alimentare standardizate. Acestea sunt BG, BE, CZ, EE, ES, HU, LT, LV, MT, PL, PT și SK. În alte state membre, organizațiile partenere au adaptat asistența la nevoile grupului țintă (FI, HR, IE și SI). Unele state membre au oferit, de asemenea, mese gata preparate pentru elevi (CY, CZ, HR și IT) sau pentru persoanele fără adăpost (FI, HU, IT, LV, PL și SK). Asistența alimentară acordată de organizațiile partenere în BG, CY, HU și ES a fost finanțată integral de FEAD. În celelalte state membre, organizațiile partenere au completat ajutorul alimentar FEAD cu produse alimentare finanțate sau donate din alte surse.

PO I – Asistență materială de bază

În 2017, statele membre au distribuit asistență materială de bază cu 25 % mai mult decât în 2016 (9,4 milioane EUR). Statele membre care au distribuit asistență materială de bază au fost: AT, CZ, EL, HR, IE, LU, LV și SK. Majoritatea bunurilor de bază au fost distribuite în trei state membre: AT, CZ și EL (a se vedea figura 3). Cu excepția AT, toate aceste state membre au acordat asistență materială de bază pe lângă ajutorul alimentar. Creșterea semnificativă a asistenței materiale de bază s-a datorat, în principal, faptului că CZ a majorat suma acordată cu 1,1 milioane EUR pentru a răspunde nevoilor celor mai defavorizate persoane din țară. În plus, HR și IE, care au acordat asistență materială de bază pentru prima dată în 2017, au acordat, în plus, bunuri în valoare totală de aproximativ 1 milion EUR. Valoarea bunurilor distribuite a crescut, de asemenea, în LV și SK. Cu toate acestea, AT și EL au distribuit cu 530 000 EUR mai puțin decât în 2016.

Statele membre au distribuit, în principal, rechizite școlare și produse de igienă familiilor cu copii. CZ, HR și SK au vizat, de asemenea, persoanele fără adăpost și le-au furnizat produse de igienă și alte bunuri. Produsele livrate familiilor cu copii au inclus articole de papetărie și articole școlare (AT, HR, IE și LV) și ghiozdane (AT, HR și LV). LV și SK au inclus, de asemenea, produse de igienă personală, iar HR a inclus îmbrăcăminte pentru copii și bunuri, echipamente sportive și îmbrăcăminte. Persoanele fără adăpost au primit în principal produse de igienă personală. În CZ, acestea au primit, de asemenea, articole de bucătărie, îmbrăcăminte și lenjerie de pat, iar în HR, saci de dormit/pături și lenjerie de pat.

Figura 3: Valoarea monetară totală a asistenței materiale de bază în perioada 2014-2017 (milioane EUR)

Sursă: Indicatorul comun de realizare FEAD (ID 15), 2014-2017. NB: În 2014 nu s-a distribuit asistență materială de bază.

Statele membre au identificat destinatarii finali eligibili fie prin intermediul autorităților de management, utilizând datele de securitate socială, fie prin intermediul organizațiilor partenere, utilizând cunoștințele și modul în care acestea înțeleg situația și nevoile socioeconomice ale grupurilor țintă. Acest lucru este în conformitate cu temeiul juridic al programului FEAD, întrucât este de competența fiecărui stat membru să decidă modul în care se identifică persoanele cele mai defavorizate, pe baza unor criterii obiective și în consultare cu părțile interesate. În unele state membre (IT, LT, LV și SI), autoritatea de management a solicitat destinatarilor finali să completeze un formular pentru a fi eligibili. Alte state membre au utilizat metode diferite. În LU, destinatarii finali au fost evaluați de la caz la caz de către un profesionist, iar în FI, organizațiile partenere au organizat în principal „evenimente de furnizare deschise” și au oferit produse alimentare oricărei persoane care a solicitat acest lucru. În general mese gata preparate pentru persoane fără adăpost au fost oferite oricărei persoane care le-a solicitat sau care s-a prezentat la punctele de distribuție (FI, HU, IT, LV, PL și SK).